Norske Gutter

Norske Gutter var et Osloband som spilte en blanding av punk, pop og Velvet-aktig rock startet av Stein Fosslie i 1980.

Fosslie hadde bakgrunn som skribent i Gateavisa og stifter av det seksual­politiske tidsskriftet Supergutt, da han i 1980 samlet folk til det som ble den første besetningen av Norske Gutter.

Høsten 1980 platedebuterte de i form av 7-tommeren «Hvem faen tror du du er»/«Mamma,mannen ga meg gonoré» på Helge Gaarders nystartede Zado-label]. Singlens innpakning og innhold var av et slag kongeriket Norge ikke hadde sett maken til: Nasjonalromantiske motiver ble homoerotisk parodiert på coveret.

Etter mange års stillhet ble en ny besetning hanket inn i 1992, og singlen «I Am The Eggman»/«Slumsøster Tøs»/«Cola Friks» ble sluppet – uten det samme oppstyret som tidligere utgivelser medførte hva innholdet angikk. Men gruppens sammensetning vakte stor oppmerksomhet i pressen; med seg hadde Fosslie et superlag. Norske Gutter anno 1992 besto av Ivar Eidem (Matchstick Sun) på tangenter, Livio Aiello (Raga Rockers) på bass og to gitarister i Kjartan Kristiansen (DumDum Boys) og Ulf Knudsen (Sister Rain). Asle «Slask» Dahl (Go-Go Gorilla) spilte trommer, og Harald Thune sang. Singlen ble også Norske Gutters største suksess salgsmessig, med rundt 2500 solgte eksemplarer.